Feljegyzés

a MSZMP Központi Bizottságának részére

A Nemzeti Színház Intézőbizottsága még 1957 januárjában úgy döntött, hogy műsorra tűzi Tamási Áron Ördögölő Józsiás című színművét, melynek bemutatójára az 1957-1958-as évad során, ősszel kerülne sor. Szakértelmemből és a becsületes munkás nép iránti eltökéltségemből kifolyólag azonban kötelességemnek éreztem, hogy a már említett darab lehetséges kockázatait felkutassam, és ezen írásban továbbítsam a tisztelt elvtársaknak az észrevételeimet, melyek a következők:

1. A mesejáték főhősének, Józsiásnak és az ő kíséretének bemutatásakor fény derül az ő székely származásukra, mely némi problémát vet fel mikor az író sikerekkel tűnteti ki őket. A székely nép kiemelése, felsőbbrendűségének érzékeltetése ugyanis szélsőséges, nacionalista és revizionista eszmék újbóli megerősödésének a forrása lehet. Mindez és az egyéb, akár valós, akár kitalált népek közötti önző versengés, amely a műben megjelenik, ellentmondanak a nemzetköziségre és a munkás nép egységére való törekvéseknek.
2. A történet folyamán számos kontextusban megjelenik az „isten” fogalma és az ahhoz való fohászkodás jelensége, melyet olykor egyéb vallásos elemek, bibliai hasonlatok kísérnek. Ezeket pedig feleslegességük, babonás hajlamra való nevelésük, népbutító célzatuk és a népen élősködő, kapitalista egyházakhoz való kötődésük miatt kifogásolom.
3. Végül a mű befejezésére hívnám fel a figyelmet. A történetben végigkövethetjük, hogy a királyság imperialista államformája mennyire káros és elnyomó az egyszerű emberek számára, hiszen az uralkodó a saját embereit fontos pozíciókhoz juttatva, csak önös érdekeire koncentrál. Mindezek ellenére, a történet végén, a zsarnok legyőzése után, a főhős ugyancsak királlyá teszi magát, és saját bizalmasait teszi a vezetői szerepekbe. A nép szolgálatára pedig csak puszta szavát adja garanciaként, mely nem jelent biztosítékot az elnyomás megszüntetésére.

Amennyiben a Bizottság is indokoltnak látja a mű színpadra vitelével kapcsolatos aggodalmaimat, kérem, intézkedjenek az Ördögölő Józsiás című mesejáték, Nemzeti Színházban való bemutatásának megtiltása érdekében.

Budapest, 1957. 06. 10.

Major Tamás

a Nemzeti Színház igazgatója